
I.

Charakteristika

1.  Stavebná charakteristika káblových kanálov: 

a) káblový kanál je stavebne ohraničený priestor líniového charakteru, vodorovný alebo šikmý, s uhlom sklonu najviac 45°, 

b) členenie káblových kanálov:

1b.  priechodný – rovnomerne urobený tak, aby v ňom zamestnanec mohol pracovať a vzpriamene ním prechádzať; jeho svetlá výška musí byť najmenej 2,1 m a šírka 0,7 m; káblový kanál nesmie byť vyšší ako 3 m,

2b.  prielezný – rovnomerne urobený tak, aby v ňom mohol zamestnanec pracovať a pohybovať sa v nevzpriamenej polohe; používa sa                     v osobitných prípadoch (zníženie profilu pri križovaní); dĺžka nesmie prekročiť 20 m, najmenšia svetlá výška je 1,2 m,

3b.  zhora prístupný – používa sa na uloženie menšieho počtu káblov a je zhora zakrytý odnímateľnými doskami, ktoré sú chránené zo strany káblov nehorľavým obložením,

c) v niektorých káblových kanáloch je prevádzkové vetranie,

d) niektoré káblové kanály sú rozdelené na samostatné požiarne úseky, ktoré sa oddeľujú hlavnými požiarnymi priečkami tak, aby pôdorysná plocha požiarnych úsekov nepresiahla 750 m2; hlavné požiarne priečky musia byť umiestnené pri každom zaústení všetkých druhov káblových kanálov, mostov a šácht; hlavná požiarna priečka musí mať odolnosť najmenej 60 min.; v niektorých káblových kanáloch sa umiestňujú aj čiastkové požiarne priečky, a to na každých 100 m dĺžky s požiarnou odolnosťou najmenej 30 min.,

e) káblové kanály a priestory s káblovými rozvodmi, ktoré majú z technologického hľadiska rozhodujúci význam pre prevádzku, sa odporúča vybaviť elektrickou požiarnou signalizáciou a hasiacim zariadením.

2.  Požiare v káblových kanáloch a priestoroch sú charakteristické 

a) malým rozdielom teplôt pri podlahe a pri strope v celom priestore, vysokou teplotou prúdiacich plynov a značnou akumuláciou tepla v konštrukciách,
b) silným zadymením bez zreteľnej neutrálnej roviny s minimálnou možnosťou odvetrania a zadymením priľahlých priestorov,
c) vznikom toxických splodín a žeravých splodín horenia – CO, CO2 a HCl (nebezpečenstvo intoxikácie a poleptania),
d) ťažko zistiteľným miestom horenia a smerom šírenia požiaru,
e) nedostatkom svetla,
f) neprístupnosťou a členitosťou priestorov s nedostatkom potrebného počtu vstupov alebo iných otvorov,
g) možnosťou rozšírenia požiaru do priľahlých priestorov a technológií alebo naopak, napríklad natečenie horľavých kvapalín z priľahlých technológií, 
h) komplikovaným vypnutím elektrického prúdu alebo overením jeho vypnutia,
i) obmedzenou možnosťou účinného hasenia,
j) zvýšenými nárokmi na množstvo dýchacej techniky.

3.  Pri požiaroch v káblových kanáloch dochádza k veľkému tepelnému namáhaniu stavebných konštrukcií a k ich následnému zrúteniu (nadzemné káblové kanály) alebo zrúteniu technického vybavenia (káblové lávky); hrozí tiež nebezpečenstvo straty orientácie, popálenia, intoxikácie, oparenia, výbuchu a úrazu elektrickým prúdom.

II.

Úlohy a postup činnosti
Pri prieskume:
1.  Účelom prieskumu je zistiť miesto horenia, cesty šírenia požiaru, mechanizmus prúdenia plynov, zaťaženie tepelne namáhaných konštrukcií, technológií v objekte a ich ohrozenie, zabezpečenie vypnutia elektrického prúdu a preverenie priľahlých priestorov z hľadiska ohrozenia osôb, ktoré sa v nich nachádzajú, ako aj podmienky na zásah (miesta na zapenenie,  alebo otvory na odvetranie).

2.
Do káblových kanálov, ktoré nie sú priechodné, nemožno vstupovať.                   Do priechodných káblových kanálov možno vstupovať len pod ochranou zavodneného prúdu s použitím dýchacích prístrojov a pri vypnutom elektrickom prúde. Do káblových kanálov môže vstupovať najmenej trojčlenná skupina zaistená vodiacim lanom, ktorej členovia musia byť spojení navzájom, ako aj         s veliteľom zásahu.

Pri zásahu:
Zásah sa vykonáva spravidla dvoma spôsobmi: 

a)  požiarnou obranou bez vstupu do zasiahnutého priestoru tak, že horiaci priestor sa oddelí, napríklad vytvorením penových uzáver z ľahkej peny, ktorý však treba pravidelne dopĺňať (ľahká pena sa časom rozloží) alebo zasypávať pieskom; najkratší čas na zapenenie kanálov je potrebný v prípade použitia peny s číslom napenenia 200-300, pričom tento spôsob je najúčinnejší najmä tam, kde existujú požiarne deliace konštrukcie v káblových kanáloch a kde je malý prierez; súčasťou tohto zásahu môže byť ochrana nezasiahnutých káblov aj inými prostriedkami,
b)  požiarnym útokom so vstupom do zasiahnutého priestoru tak, že sa postupuje       v smere prívodu vzduchu do pásma horenia a odvodu splodín horenia, pričom sa vykonáva
     1. odvetrávanie priestoru s cieľom usmerniť výmenu plynov, znížiť teplotu a optickú hustotu dymu s využitím nútenej ventilácie alebo prirodzenej ventilácie,
2. ochladzovanie stien a konštrukcií pri postupe do káblového kanálu,
3. aplikácia hasiacej látky do predpokladaného priestoru horenia a na zabránenie šírenia požiaru (vhodný je roztrieštený vodný prúd),
4. dohášanie ostatných miest horení.

III.

Očakávané zvláštnosti

          Pri požiaroch v káblových kanáloch a priestoroch treba počítať s týmito komplikáciami: 

a) veľký počet káblov rôzneho určenia, ktoré často nie sú spoľahlivo    identifikovateľné a prívod elektrickej energie je možný z viacerých napájaných zdrojov,
b)  káblové kanály v elektrárňach a vo veľkých priemyselných objektoch sú   budované v niekoľkých, navzájom prepojených podzemných podlažiach s nefunkčnými požiarnymi deliacimi konštrukciami,
c)   ochranný náter spravidla nie je aplikovaný po celej dĺžke káblov,
d)  požiarne priečky nie sú úplne spoľahlivé, často nezabránia úniku splodín horenia a prenosu požiaru,
e) nepresnosti v dokumentácii; priestory káblových kanálov v mnohých prípadoch nepoznajú ani zamestnanci,
f)  
obmedzená priechodnosť, napríklad úzke prielezy a vstupy, zúženie profilu kanálu, kríženie kanálov, zberné nádrže a zaplavenie,
g)  obmedzená možnosť použitia rádiostaníc na spojenie,
h)  premenlivá výmena plynov (z hľadiska intenzity a smeru),
i) 
spustenie stabilného hasiaceho zariadenia aj v miestach, ktoré zatiaľ neboli zasiahnuté požiarom, tzv. „komínový efekt“ v prípade požiarov káblových kanálov s väčšími priemermi,
j)   rozpad peny (v prípade ľahkej peny treba počítať so súčiniteľom strát v rozpätí hodnôt 1,5 až 3 a vyšším),
k)   výskyt horľavých plynov a kvapalín (úniky z priľahlých technológií).

